ໃນລະຫວ່າງ ວັນທີ 9-10 ກັນຍາ 2020 ທີ່ກະຊວງປ້ອງກັນ ຄວາມສະຫງົບ (ປກສ), ໄດ້ໄຂກອງປະຊຸມໃຫຍ່ຜູ້ແທນ ຄັ້ງທີ V ຂອງອົງຄະນະພັກ ກະຊວງປ້ອງກັນຄວາມສະຫງົບ ພາຍໃຕ້ການເປັນປະທານຂອງ ສະຫາຍ ພົທ ວິໄລ ຫລ້າຄຳຟອງ ເລຂາທິການສູນກາງພັກ ເລຂາຄະນະພັກກະຊວງ ລັດຖະມົນຕີ ກະຊວງ ປກສ ເປັນກຽດເຂົ້າຮ່ວມ ໂດຍສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານ ສູນກາງພັກ ປະທານປະເທດແຫ່ງ ສປ ປ ລາວ, ມີບັນດາສະຫາຍ ພະນັກງານປະຕິວັດອາວຸໂສ, ວິລະຊົນແຫ່ງຊາດ, ນັກຮົບແຂ່ງຂັນ ແລະ ສະມາຊິກພັກ ໃນທົ່ວອົງຄະນະພັກ ກະຊວງປ້ອງກັນ ຄວາມສະຫງົບເຂົ້າຮ່ວມ.
ໃນໂອກາດນີ້, ສະຫາຍ ພົທ ວິໄລ ຫລ້າຄຳຟອງ ໄດ້ຍົກໃຫ້ເຫັນການ ຈັດຕັ້ງປະຕິບັດວຽກງານໄລຍະ 5 ປີຜ່ານມາ ທີ່ໄດ້ຜ່ານຜ່າສິ່ງທ້າທາຍ ທົດສອບນາໆ ປະການ ແລະ ພ້ອມກັນສູ້ຊົນຍາດໄດ້ຜົນງານ ໃຫຍ່ຫລວງຫລາຍດ້ານ ເປັນຕົ້ນແມ່ນ ວຽກງານປົກປັກຮັກສາ ຄວາມສະຫງົບ ທາງດ້ານການເມືອງ ແລະ ຄວາມເປັນລະບຽບຮຽບຮ້ອຍ ປອດໄພທາງສັງຄົມ, ວຽກງານກໍ່ສ້າງ-ປັບປຸງພັກ-ພະນັກງານ ໃນກຳລັງປ້ອງກັນຄວາມສະຫງົບ, ວຽກງານພະລາທິ ການປ້ອງກັນ ຄວາມສະຫງົບ-ປັບປຸງແກ້ໄຂ ຊີວິດການເປັນຢູ່ຂອງນາຍ ແລະ ພົນຕຳຫລວດ, ວຽກງານເສນາທິການ ແລະ ພົວພັນຮ່ວມມືກັບຕ່າງປະເທດ. ອັນພົ້ນເດັ່ນແມ່ນ ວຽກງານກໍ່ສ້າງພັກ ໂດຍອີງໃສ່ 5 ຫລັກການ 3 ທິດນຳ ເຮັດໃຫ້ລະບົບການຈັດຕັ້ງພັກ ແລະ ສະມາຊິກພັກເຕີບໃຫຍ່ຂະຫຍາຍຕົວ, ເປັນແກນນຳຢູ່ໃນລະບົບ ການຈັດຕັ້ງແຕ່ລະຂັ້ນ, ໄດ້ປັບປຸງແຜນນຳພາ, ຮັກສາຄວາມສາມັກຄີ ພາຍໃນພັກໄດ້ຢ່າງໜັກແໜ້ນ, ດຳເນີນຊີວິດການເມືອງ ພາຍໃນພັກ ຮັບປະກັນໄດ້ 3 ລັກສະນະ ຄື: ລັກສະນະນຳພາ, ສຶກສາອົບຮົມ ແລະ ຕໍ່ສູ້ ຕິດພັນກັບຂະບວນການ ແຂ່ງຂັນສ້າງໜ່ວຍພັກປອດໃສ, ເຂັ້ມແຂງ, ໜັກແໜ້ນ ໄດ້ 186 ໜ່ວຍ, ທຽບໃສ່ຊຸມປີຜ່ານມາ ເພີ່ມຂຶ້ນ 24,73%, ຂະຫຍາຍສະມາຊິກພັກໃໝ່ເພີ່ມຂຶ້ນ 67,07%.
ສະຫາຍ ພົທ ວິໄລ ຫລ້າຄຳຟອງ ໃຫ້ຮູ້ຕື່ມວ່າ: ສຳລັບວຽກງານ ຈັດຕັ້ງ-ພະນັກງານ ແມ່ນໄດ້ເອົາໃຈໃສ່ ປັບປຸງກົງຈັກການຈັດຕັ້ງ ໃຫ້ສອດຄ່ອງກັບໜ້າທີ່ ການເມືອງໃນໄລຍະໃໝ່ ໂດຍສະເພາະ ບຸກຄະລາກອນ, ພາລະບົດບາດ ແລະ ກົນໄກບັນຊາຂັ້ນມະຫາພາກ ເປັນສຳຄັນ, ຫັນຄວາມຮັບຜິດຊອບສິດ ຕົກລົງ ໃຫ້ທ້ອງຖິ່ນ ຮາກຖານຫລາຍຂຶ້ນ ຕາມນະໂຍບາຍ 3 ສ້າງ ໂດຍສົມທົບກັບ ຄະນະຈັດຕັ້ງສູນກາງພັກ ຂຶ້ນແຜນກຳນົດພະນັກງານ ນຳພາ-ບັນຊາ ໃນກຳລັງ ປ້ອງກັນ ຄວາມສະຫງົບ ຂັ້ນສູນກາງຄຸ້ມຄອງ.
ພ້ອມກັນນັ້ນ, ຄະນະພັກແຕ່ລະຂັ້ນ ກໍໄດ້ເປັນເຈົ້າການຂຶ້ນແຜນ ກຳນົດພະນັກງານ ນຳພາ-ບັນຊາ ຢູ່ຂັ້ນຂອງຕົນ, ຫລາຍກົມ, ກອງໄດ້ມີການປະເມີນຜົນ ແລະ ປັບປຸງຄືນແຜນກຳນົດພະນັກງານ ໃນຂອບເຂດຄວາມຮັບ ຜິດຊອບຂອງຕົນ. ນອກນີ້, ກໍຍັງໄດ້ເອົາໃຈໃສ່ຊຸກຍູ້ 3 ອົງການຈັດຕັ້ງມະຫາຊົນ ເຄື່ອນໄຫວຕາມພາ ລະບົດບາດຂອງຕົນ ໂດຍສຸມໃສ່ປະຕິບັດຂໍ້ແຂ່ງຂັນ 3 ດີ ຂອງແມ່ຍິງ, 4 ບຸກຂອງຊາວໜຸ່ມ ແລະ 5 ເປັນເຈົ້າຂອງກຳມະບານ ຕິດພັນກັບຂະບວນການ ວຽກງານວິຊາສະເພາະ ແລະ ຂໍ້ແຂ່ງຂັນຕ່າງໆ ຕິດພັນກັບການກໍ່ສ້າງ ພະນັກງານໄດ້ຖືເອົາ ຄຸນນະພາບ ເປັນກົກ, ສ້າງກຳລັງປ້ອງກັນຄວາມສະຫງົບ ທາງດ້ານທິດສະດີ ຕິດພັນກັບພຶດຕິ ກຳຕົວຈິງຢູ່ຮາກຖານ, ປະຕິບັດແຜນກໍ່ສ້າງພະນັກງານ ນຳພາສືບທອດປ່ຽນແທນ ໃນແຕ່ລະຂັ້ນຕາມທິດຊີ້ນຳ ຂອງສູນກາງພັກຢ່າງ ເປັນລະບົບ, ຕໍ່ເນື່ອງ ແລະ ຮັບປະກັນ 3 ຮຸ່ນ ຄື: ອາວຸໂສ, ການນຳ, ໜຸ່ມ ທັງຮັບປະກັນມີກຳລັງເພດຍິງ, ຊົນເຜົ່າ ທີ່ສົມ ສ່ວນໃນໂຄງປະກອບການຈັດຕັ້ງ, ຕຳແໜ່ງງານ ກໍຄື ຂະແໜງການວິຊາສະເພາະທີ່ຈຳເປັນ ທຽບໃສ່ໄລຍະກ່ອນ ເພີ່ມຂຶ້ນ 23%.
ສະເພາະວຽກງານ ປົກປັກຮັກສາຄວາມສະຫງົບ ທາງດ້ານການເມືອງ ແມ່ນໄດ້ປະສານສົມທົບແໜ້ນ ກັບກຳລັງປ້ອງກັນຊາດ, ອຳນາດການປົກຄອງແຂວງ ຈຸດສຸມເຂດໃຈ ກາງ ສາມາດແກ້ໄຂ ບັນດາປັດໄຈໜໍ່ແໜງ ກໍ່ຄວາມບໍ່ສະຫງົບ ໄດ້ຢ່າງທັນການ, ໄດ້ປະກອບອຸປະກອນເຕັກນິກ, ເຕັກໂນໂລຊີ ຮັບໃຊ້ເຂົ້າໃນ ການຮັກສາ ຄວາມສະຫງົບ ທາງດ້ານໂທລະຄົມມະນາຄົມ ແລະ ການສື່ສານ, ຕິດພັນກັບການແກ້ໄຂ ເປົ້າໝາຍສວຍໃຊ້ ສື່ສັງຄົມອອນລາຍ ທຳລາຍຄວາມສະ ຫງົບຂອງຊາດ, ເປົ້າໝາຍອາຊະຍາກຳ ທາງອິນເຕີເນັດ; ພ້ອມທັງເອົາໃຈໃສ່ວຽກງານ ປ້ອງກັນການນຳພັກ-ລັດ, ແຂກການນຳຂັ້ນສູງ, ສຳນັກງານອົງການພັກ-ລັດ ແລະ ອົງການຈັດຕັ້ງສາ ກົນ, ກອງປະຊຸມ, ງານສຳຄັນຕ່າງໆ ມີຄວາມປອດໄພ; ປັບປຸງວຽກງານກວດກາຄົນເຂົ້າ-ອອກ ສປປ ລາວ, ຄຸ້ມຄອງຄົນຕ່າງປະເທດ ແລະ ຄຸ້ມຄອງການທ່ອງທ່ຽວ ໃຫ້ເຂົ້າສູ່ລະບຽບແບບ ແຜນດີຂຶ້ນກວ່າເກົ່າ. ສຳລັບທິດທາງ, ຄາດໝາຍສູ້ຊົນ ແລະ ໜ້າທີ່ວຽກງານຕົ້ນຕໍ ແຕ່ນີ້ຮອດປີ 2025 ອົງຄະນະພັກກະຊວງ ປ້ອງກັນຄວາມສະຫງົບ ຈະເອົາໃຈໃສ່ຊີ້ນຳ-ນຳພາ ຄະນະພັກແຕ່ລະຂັ້ນ ອອກແຮງປັບປຸງ-ກໍ່ສ້າງພັກ ແລະ ກໍ່ສ້າງກຳລັງປ້ອງກັນ ຄວາມສະຫງົບໃຫ້ປອດໃສ, ເຂັ້ມ ແຂງ, ໜັກແໜ້ນ, ເຊີດຊູບົດບາດການນຳພາເດັດຂາດ, ໂດຍກົງ ແລະ ຮອບດ້ານຂອງພັກຕໍ່ ວຽກງານປ້ອງກັນຄວາມສະຫງົບ.
ກອງປະຊຸມຄັ້ງນີ້, ບັນດາຜູ້ແທນຍັງຈະໄດ້ປ່ອນ ບັດເລືອກຕັ້ງເອົາຄະນະ ບໍລິຫານງານພັກກະຊວງປ້ອງກັນ ຄວາມສະຫງົບຊຸດໃໝ່ ແລະ ຈະໄດ້ຮັບຟັງການ ໂອ້ລົມຂອງ ສະຫາຍ ບຸນຍັງ ວໍລະຈິດ ຕື່ມອີກ.
Medialaos MMD (ແຫຼ່ງຂໍ້ມູນຈາກ: ສຳນັກຂ່າວສານປະເທດລາວ)